Source: https://e-justice.europa.eu/content_order_for_payment_procedures-296-lu-hu.do?member=1
Timestamp: 2019-04-23 12:51:16
Document Index: 36186035

Matched Legal Cases: ['bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ']

A 2006. december 12-i 1896/2006/EK rendeletben meghatározott európai fizetési meghagyásos eljárásokon túl a luxemburgi törvények szerint lehetőség van a tartozások gyors behajtására úgy is, ha ideiglenes fizetési meghagyás iránti kérelmet nyújtanak be a kerületi bírósághoz (a 10 000 EUR összeget meghaladó követelések esetén; a 10 000 EUR összeget nem meghaladó követelések esetén a kis értékű követelésekre vonatkozó eljárás szerint valamely békebíróságon járnak el, lásd Kis értékű követelések – Luxemburg.)
Ideiglenes fizetési meghagyás csak luxemburgi lakóhellyel rendelkező adós esetében hozható.
A 10 000 EUR-t meghaladó összegű ideiglenes fizetési meghagyást óhajtó hitelezőnek az adós lakóhelye szerint illetékes kerületi bíróság (tribunal d’arrondissement) elnökéhez kell benyújtania az erre vonatkozó kérelmét, kivéve, ha joghatóságra vonatkozó érvényes kikötésre hivatkozik. A luxemburgi nagyhercegségben két kerületi bíróság található, egy Luxembourg városban és egy Diekirchben.
Az ideiglenes fizetési meghagyás iránti kérelmet a kerületi bíróság hivatalának kell megküldeni. A kérelem a semmisség terhe mellett tartalmazza a felperes és az alperes vezetéknevét, keresztnevét, foglalkozását, állandó vagy ideiglenes lakóhelyét, a kérelem tárgyát, az indoklást és a kérelmet alátámasztó iratokat.
A hitelezőnek fel kell tüntetnie a kérelem tárgyát (azaz a követelt összeget) és az indokolást (azaz miért áll fenn a követelés). Ez az indokolás lehet rövid, de szerepelniük kell benne a releváns indokoknak. A magyarázatok hossza a gyakorlatban az ügy összetettségétől függően változik: ha az iratok egyértelműek, elegendő a rövid magyarázat.
A hitelezőknek iratokkal kell alátámasztaniuk a kérelmüket. A bíróság alapvetően ezeknek az iratoknak az alapján határoz arról, hogy a kérelem elfogadható-e vagy sem.
A kérelem csak „iratokkal” támasztható alá; a hitelező – az eljárás ezen szakaszában – nem javasolhatja, hogy más módon, például tanúk behívásával bizonyítja a követelése megalapozottságát.
Az ellentmondó fél vagy képviselője által a bíróság hivatalánál írásos nyilatkozat formájában nyújthat be ellentmondást, amelyben legalább röviden ismerteti az ellentmondás indokait, és mellékel hozzá minden olyan iratot, amely alátámaszthatja azt.
Az ellentmondás benyújtásának határideje 15 nap, de a valóságban mindaddig benyújtható, amíg a hitelező nem kérelmezi a végrehajtási meghagyást. Mivel ritkán fordul elő, hogy a hitelezők a 15 napos határidő lejárta után azonnal végrehajtási meghagyás iránti kérelmet nyújtanak be, az adósoknak gyakran több idejük van, mint amennyit a jogszabályok biztosítanak, de nem rendelkeznek azzal a jogbiztonsággal, mint az első 15 nap folyamán.
Az adós ellentmondása felfüggeszti az eljárást, ami azt jelenti, hogy nem hozható azonnal végrehajtási meghagyás. A kézbesítés néhány jogkövetkezménye azonban továbbra is hatályos, például a kamatot továbbra is felszámolják attól a naptól, hogy a meghagyást kézbesítették az adósnak.
A bíróság megvizsgálja az ellentmondást. Ha a bíróság megalapozottnak találja az ellentmondást, ezt indokolással ellátott végzésben állapítja meg, és semmissé nyilvánítja a korábbi meghagyást. Ha az ellentmondás részben megalapozott, a bíró elrendeli a követelés alátámasztott részének kifizetését. Ha az ellentmondás elutasításra kerül, a bíró végzésében elmarasztalja az adóst.
Ezen eljárás során a bíró a felek meghallgatása nélkül határozhat. A bíró beidézheti a feleket meghallgatásra, de nem kötelező nyílt tárgyaláson meghallgatnia őket.
Ha az adós nem jelent be ellentmondást a kézbesítéstől számított 15 napon belül, a hitelező kérheti a bíróságtól a végrehajtási meghagyás kibocsátását.
Ha az ideiglenes meghagyást személyesen kézbesítették az adósnak, a végrehajtási meghagyás olyan hatállyal bír, mint a mindkét felet meghallgatásával lefolytatott eljárás során hozott végzés, amellyel szemben a kézbesítést követő 15 napon belül nyújtható be fellebbezés. Ha az ideiglenes meghagyást nem személyesen kézbesítették az adósnak, a végrehajtási meghagyás olyan hatállyal bír, mint az alperes távollétében hozott végzés, mellyel szemben a kézbesítést követő 8 napon belül tiltakozás nyújtható be.